ཁ་ཅིག་ཁྱུང་བོའི་གསས་ཁང་ནི་སློབ་དཔོན་དྲན་པ་ནམ་མཁས་བཏབས་ཟེར་བ་ནི་མ་ཡིན་ཏེ།དྲན་པ་ནི་རྒྱལ་པོ་ཁྲི་སྲོང་ལྡེ་བཙན་སྐབས་བཙན་དབང་གིས་ནན་བན་བྱས་མཐར།རྒྱལ་བོས་བློ་རྩེ་གཏད་ནས་བླ་མར་བསྟེན་ཏེ་སྦས་པའི་ཚུལ་དུ་རྫོགས་ཆེན་ཞུས་ལུང་བསྟན་གནང་ཚུལ་སོགས་གོང་གི་རྒྱལ་རབས་སྐབས་སུའང་བཤད་ཟིན་ལ་རྗེས་སུ་རྗེ་འབངས་ཉེར་ལྔའི་གྲས་སུ་བཞུགས་པ་དེ་ཡིན་ལ་དེ་ཉིད་རྒྱ་གར་དུ་ལན་གྲངས་མང་པོར་བྱོན་ནས་རྫོགས་ཆེན་སྤེལ་ཚུལ་ཀྱང་ཡོད་པས་མཛད་རྣམ་བརྗོད་ལས་འདས་པ་ཞིག་ཡིན།དེ་ཕྱིར་སློབ་དཔོན་དྲན་པས་ཨ་ཝ་ངོས་བཟང་གི་དགོན་སྡེ་བཏབས་པ་དང་།སྤྱི་ཁྱུང་ངོ་གསུམ་གྱི་གདན་ས་གཉིས་ཀྱི་བར་ཁྱད་ལོ་བརྒྱ་ལྷག་ཡོད་དེ།གྲུབ་ཐོབ་རྣམ་གསུམ་ནི་ལྷ་སྲས་དར་མའི་དུས་བྲོས་བྱོལ་ཚུལ་དུ་བྱོན་པས་སོ།།